অভিনেতা বিক্রম চট্টোপাধ্যায়ের গাড়ি দুর্ঘটনার একমাত্র সাক্ষী লেক মলের দু’টি সিসিটিভি ক্যামেরা! তবে পুলিশ সূত্রের খবর, অভিনেতাকে তীব্র গতিতে গাড়ি চালাতে দেখেছিলেন এক সাফাইকর্মীও।
গত ২৯ এপ্রিল রাতে লেক মল সংলগ্ন এলাকায় দুর্ঘটনার কবলে পড়েছিলেন বিক্রম এবং মডেল তথা অভিনেত্রী সনিকা সিংহ চৌহান। সেই ঘটনার কোনও প্রত্যক্ষদর্শী নেই। তাই তদন্তকারীদের মূলত ভরসা করতে হচ্ছে লেক মলে রাসবিহারী অ্যাভিনিউয়ের দিকে মুখ করে লাগানো একটি সিসিটিভি ক্যামেরার উপরে। যেখানে ধরা পড়েছে দুর্ঘটনার সময়ের ছবি। লেক মলে দেশপ্রিয় পার্কের দিকে মুখ করে আরও একটি সিসিটিভি ক্যামেরা রয়েছে। সূত্রের খবর, ওই সিসিটিভি ক্যামেরার ফুটেজ থেকে আন্দাজ পাওয়া গিয়েছে, ঠিক কোন জায়গায় বিক্রমের গাড়ি নিয়ন্ত্রণ হারিয়েছিল!
পুলিশ সূত্রের খবর, বিক্রমকে জোরে গাড়ি চালাতে দেখেছিলেন এক সাফাইকর্মীও। ভোররাতে লেক মল এবং দেশপ্রিয় পার্কের মাঝখানে এক জায়গায় সাফাই করছিলেন তিনি। তদন্তে নেমে পুলিশ তাঁর কথা জানতে পারে। ওই কর্মীর সঙ্গে কথাও বলেছে পুলিশ। প্রচণ্ড গতিতে ছুটে যাওয়া যে গাড়ির কথা পুলিশকে তিনি জানান, সেটির সঙ্গে বিক্রমের গাড়ির বিবরণ হুবহু মিলে যায়।
দুর্ঘটনার দিন ভোর পৌনে ৪টে নাগাদ লেক মল এবং দেশপ্রিয় পার্কের মাঝামাঝি একটি জায়গায় একটি বেসরকারি ব্যাঙ্কের এটিএমে টাকা তুলতে গিয়েছিলেন টালিগঞ্জ থানার দুই পুলিশকর্মী। এটিএম লাগোয়া ফুটপাথের হোটেলের এক কর্মী তাঁদের দুর্ঘটনার কথা জানান। তারপর ঘটনাস্থলে পৌঁছে পুলিশকর্মীরা জানতে পারেন, মিনিট কয়েক আগে একজন পুরুষ এক আহত মহিলাকে নিয়ে একটি ক্যাবে বাইপাসের ধারে হাসপাতালে রওনা হয়েছেন। ফুটপাথের সংশ্লিষ্ট হোটেলের এক কর্মী চন্দন দাস বলেন, ‘‘দুর্ঘটনার পর আমরাই ছুটে যাই। ওদের ক্যাবে তুলে দিতে সাহায্য করি। পরে পুলিশ আমাদের কাছ থেকে খবর পায়।’’